钦定古今图书集成/明伦汇编/宫闱典/第085卷 > 安吉公主 下嫁蔡约
## 钦定古今图书集成/明伦汇编/宫闱典/第085卷 > 安吉公主 下嫁蔡约

按《南史蔡廓传》：廓子兴宗，兴宗子约，字景㧑，少尚宋
孝武女安吉公主，拜驸马都尉。仕齐，累迁太子中庶
子，领屯骑校尉。永明八年八月合朔，约既武冠，解剑
于省眠，至下鼓不起，为有司所奏，赎论，出为宜都王
冠军长史、淮南太守，行府州事。武帝谓曰：“‘今用卿为
近蕃上佐，想副我所期’。约曰：‘南豫密迩京师，不化自
理，臣亦何人，爝火不息’。”时诸王行事，多相裁割，约居
右任，主佐之间穆如也。迁司徒左长史。齐明帝为录
尚书，辅政，百僚脱屐到席，约蹑屐不改。帝谓江祏曰：
“蔡氏是礼度之门，故自可悦。”祏曰：“大将军有揖客，复
见于今。”约好饮酒，夷淡不与世杂。永元二年，卒于太
子詹事，年四十四，赠太常。